Keld Albrechtsen (EL), 2000-11-16:
Forskellige ordførere har beklaget sig lidt over, at der her er tale om en genfremsættelse.
Jeg synes nu ikke desto mindre, at vi har fået en ganske udmærket debat om problemet, og det skyldes jo, at der er et reelt problem, og det er faktisk også årsagen til, at vi genfremsætter forslaget.
Det er faktisk ganske overordentlig sjældent, at mit navn står på en genfremsættelse.
Det er noget, jeg kun medvirker til i helt ekstraordinære tilfælde, men jeg gør det, når situationen er sådan, at et problem er stort og uløst og kræver fornyet opmærksomhed fra Folketingets side, og det synes jeg altså dette spørgsmål gør, for hr. Knud Erik Hansen har jo fuldstændig ret i, at der ikke er en tilfredsstillende udvikling i boligbyggeriet. Så vil jeg gerne sige til fru Dorit Myltofts bemærkninger om finansloven, at det er naturligvis korrekt, at SF og Enhedslisten har forpligtet sig til ikke at søge et sådant forslag vedtaget uden om regeringen.
Jeg tror, markeringerne fra Venstre og De Konservative stærkt sandsynliggør, at sådan ligger landet.
Den interessante mulighed for at komme videre i denne sag er baseret på de markeringer, som ministeren og den socialdemokratiske ordfører kom med om undersøgelse af barrierene for byggeriet, og de markeringer, som bl.a. hr. Flemming Kofod-Svendsen, fru Annie Lunde Hansen og hr. Knud Erik Hansen kom med om løsninger på området.
Problemet med de kommuner, som ikke har deltaget i byggeriet, og hvordan vi kan få gang i det, blev også påpeget, og hr. Knud Erik Hansen har naturligvis ret i, at selv om det forslag, der ligger her, kan hjælpe kommunerne økonomisk til at komme i gang med at løse opgaven, er der altså nogle kommuner, der har unddraget sig deres forpligtelser.
Her har vi stillet det forslag, at disse kommuner kommer til at deltage i en kommunal udligningsordning, så de, hvis de ikke selv ønsker at bygge, simpelt hen må overføre det kommunale grundindskud, som de burde have bygget for, så de kommuner, der ønsker at bygge, i stedet får mulighed for at få finansieret kapitalindskuddet fra en sådan fond.
Der findes altså nogle muligheder, som kan indgå i det arbejde, der skal komme på grund af forslaget, og jeg synes, der lå nogle tilkendegivelser, og jeg synes også, vi skal have den undersøgelse.
Hr. Kofod-Svendsen har ret i, at en styrkelse af ældreboligbyggeriet vil frigøre boliger, som så kunne komme til gavn på f.eks. ungdomsboligområdet.
Jeg håber, hr. Kofod-Svendsen er enig med mig i, at der er en vældig mangel på ungdomsboliger, ikke mindst i de store uddannelsesbyer som f.eks. København, og jeg ville naturligvis blive vældig glad, hvis vi kunne få analyseret, om hr. Kofod-Svendsens idé kan indgå i en løsning på det felt.
Jeg håber så til gengæld, hr. Kofod-Svendsens parti vil være indstillet på også at se positivt på en løsning af ventelisteproblemet på ungdomsboligområdet, hvor vi jo var vidne til her i august-september ved studieårets start, at ventelisterne på ungdomsboliger i København slog den hidtidige rekord.
Jeg er desværre bange for, den vil blive slået igen til næste år, fordi der ikke bliver gjort noget ved problemet i det mellemliggende år.
Problemet er altså påtrængende, men der er trods alt i denne debat fremkommet forskellige tanker og ideer, som kunne indgå i nogle løsninger, og derfor betragter jeg det bestemt ikke som hverken utidigt eller omsonst, at Enhedslisten undtagelsesvis er kommet med en genfremsættelse.
Det er jeg tværtimod rimelig godt tilfreds med at vi har gjort.
Jeg vil i Boligudvalget tage initiativ til, at de spørgsmål, som er blevet rejst om, hvordan man sikrer, at de kommuner, der ikke er med i dag, kan komme med, bliver behandlet.
F.eks. synes jeg, at spørgsmålet, om et ældreboligbyggeri kan føre til frigørelse af boliger til f.eks. unge, er et væsentligt spørgsmål, og det og andre får vi i udvalgsarbejdet lejlighed til at få besvaret af ministeren, og så vil svarene sammen med redegørelsen om barriererne kunne indgå i en kommende drøftelse.
Så selv om visse ordførere har været en lille smule modstræbende under denne debat, synes jeg egentlig, at der er opnået et lille fremskridt i dag.